Lewis se ‘annus horribilis’ op die renbaanLewis Hamilton. Foto: Karim Sahib/AFP. Lewis Hamilton is nie vanjaar trots op sy vertoning agter die stuur van sy Mercedes nie. Die Britse renjaer kon vir die eerste keer in sy loopbaan nie daarin slaag om heel voor op die wegspringrooster te staan, of ŉ wedren te wen nie. Dan was sy sesde plek op die jaerspunteleer sy swakste vertoning nóg. “Vanjaar was hoegenaamd nie my beste nie. As ek eerlik moet wees, tel dit waarskynlik onder die drie swakste seisoene van my loopbaan,” het Hamilton gesê. Hy is egter trots op die wyse waarop sy span doodeenvoudig geweier het om handdoek in te gooi. “Dit is vreemd; toe ons vir die eerste keer vyfde geëindig het, het dit gevoel asof ons die wedren gewen het. Dieselfde kan gesê word toe ons met ŉ vierde of ŉ uiteindelike podiumplek gespog het.” Hamilton het al vroeg in die seisoen besef dat hy nie by die vlieënde Max Verstappen in sy Red Bull kan kers vashou nie en soms het die frustrasievlakke oorgeloop. Hy was goed op koers om met die louere op die Zandvoort-renbaan weg te jaag, maar Mercedes het besluit om eerder vir George Russell met die vinniger en nuwer bande toe te rus. Die bande-fiasko het beteken dat Verstappen én Russell hom kon verbysteek en hy moes met ŉ uiteindelike vierde plek tevrede wees. George Russell en Lewis Hamilton. Foto: Mazen Mahdi/AFP “Ek kan nie glo julle het my so ingeloop nie. Julle verstaan nie hoe kwaad ek is nie!” het die 37-jarige renjaer oor die spanradio gebulder. Nodeloos om te sê, het hy die boodskap ook met ŉ vloekwoord of twee ingekleur. Hoewel hy later om verskoning gevra het, meen Jacques Villeneuve dat sy gedrag nie by ŉ wêreldkampioen-renjaer pas nie. Dan het Russell ook gereeld met beter vertonings as hy vorendag gekom. Ja-nee – om wyle koningin Elizabeth II aan te haal – dit was inderdaad Hamilton se annus horribilis op die renbaan. Tog is hy oorgehaal om volgende jaar se kritici se monde te snoer. “Ek twyfel nie vir een oomblik dat ons volgende jaar beter en sterker sal vertoon nie. Ons sal terug wees. Ek sal terug wees.” Jaerspunteleer: